kk de kk ar fa kk kk be ru mhr kk ky kk kk ru hbs_cyr kk vi kk kk kk kk kk kk kk kk ru kk kk kk kk kk tt kk kk kk kk kk kk kk kk kk kk kk kk kk kk kk kk kk kk kk ru kk kk kk kk kk kk kk kk kk kk kk kk kk kk kk kk en en kk en kk kk sv kk kk fr tt kk de kk kk de kk kk uk kk kk kk te kk ca kk kk kk kk kk kk kk kk kk kk kk kk zh ru kk kk kk kk tt kk ru kk kk kk en kk kk kk kk
ТӘУЕЛСІЗДІКТІҢ ТҰҒЫРЫН БЕКІТЕМ ДЕСЕК, БІРЛІКТЕН АЙРЫЛМАУ КЕРЕК
Билік 2641 0 пікір 25 Қыркүйек, 2015 сағат 02:00
– Өзіңіз білесіз, таяуда Елбасы әлемнің ең жоғары, ең мәртебелі мінбері – БҰҰ мінберінен еліміздің ХХІ ғасыр ортасына дейінгі стратегиялық даму жоспарын жариялай отырып, жаһандық дағдарысты еңсеру, дүниежүзінде бейбітшілік, келісім және тұрақтылықты қамтамасыз ету бойынша үлкен, салмақты, нақты бастамалар көтерді... Қазақстан көшбасшысы ядросыз әлем қалыптастырудың жаңа тұжырымдамасын, адамзаттың келешегіне қауіп төндірген терроризмге қарсы күрестің дүниежүзілік желісін құру қажеттігін мәлімдеді.
Адамзат дәл осындай көшбасшыларға зәру. Несін жасырайық, қазір әлем ұшынып тұр... Әділеттілікті уақытында орнатуға әуелден құлықсыз уақыт әр елді әрқалай сынап жатыр...
Дүниенің дегбірін қашырған дағдарыстар да тәмамдалады. Олардан келісім мен достық, қайрат пен қайсарлық, табандылық пен тағат-төзім секілді мәңгілік құндылықтарға сүйенгендер ғана аман шығады.
– Елді дамыту үшін бес институттық реформа алға ұсынылды. Соның ішінде «Болашағы біртұтас ұлт» қалыптастыру қажеттігі айтылды. Бүгінгі күні осы бағытта атқарылып жатқан жұмыстар қай деңгейде деп ойлайсыз?
– Көңілім толады, бірақ жеткенге тоқмейілсіп, тоқтап қалуға да болмайды. Бұл жұмыс – үздіксіз жүретін, жетілдіріле беретін жұмыс. Жалпы, «Болашағы біртұтас ұлт» – Елбасы жариялаған барлық бес институттық реформаның негізі, ұстыны. Нұрсұлтан Назарбаев айтқандай, ол қалған төрт реформаның өзегіне өрілген және бәрін біріктіреді..
Болашағы біртұтас ұлт «біздің бірлігіміз – біздің әралуандығымызда» қағидатына сүйенеді. Ол қазақ жерін мекен еткен, Отаны бір, жүзі басқа болғанымен, жүрегі бір, түрі басқа болғанымен, тілегі бір, ұлты басқа болғанымен, құлқы бір, тағдырын да, болашағын да Қазақстанмен байланыстырған әрбір этнос өкіліне төл бет-бейнесін және болмысын сақтай отырып, жаңа бірлікке – «Қазақстан халқына» кірігуге мүмкіндік береді. Өйткені, Елбасы айтқандай, «Болашағы біртұтас ұлт» қана орнықты және табысты мемлекеттің, «Мәңгілік Елдің» ең сенімді іргетасы бола алады.
Мемлекет басшысының Жарлығымен құрылған Жаңғырту жөніндегі ұлттық комиссия «Болашағы біртұтас ұлт» реформасын негізгі іске асырушы және басты тетік ретінде Қазақстан халқы Ассамблеясын белгілегені мәлім. Осы құрылымның еншісіне үлкен салмақ, зор жауапкершілік түсуде. Ол бес институттық реформа аясында Қазақстанның мемлекеттілігін нығайтуда, халық бірлігін, елдің ішкі тұтастығы мен тұрақтылығын сақтауда басты рөл атқаруға міндетті. Бұған қажеттінің бәрі қолда бар. Біз – Қазақстан халқы Ассамблеясы секілді қоғамдық бірлестіктің мәртебесін Конституцияда бекітіп, оған әлемнің ешбір мемлекетінде жоқ өкілеттіктер мен мүмкіндіктер берген елміз. Ол осы әлеуетін толыққанды әрі орнымен пайдалануы, ел мен Елбасына шын тіреу болуы керек.
Ол әралуандылығымызды біздің қазынамызға айналдыра отырып, ұлысымызды мемлекет құраушы ұлт – қазақтың айналасында ұйыстыруы керек. Білуімізше, бүгінде қазақстандық саясаттың ел бірлігі мен қоғамдық келісімді одан әрі нығайтуды көздейтін «Болашағы біртұтас ұлттың» Жол картасы ретінде тұжырымдамасы қабылданады деп күтілуде. Бұл тұжырымдаманы іске асырушы басты шаралар қатарында «Мәңгілік Ел» патриоттық актісі, Қазақстан халқы Ассамблеясы туралы жаңа заң, ҚХА-ның 2025 жылға дейінгі даму тұжырымдамасы және «Үлкен ел – үлкен отбасы» кең көлемді жобасы аталуда.
Ендеше, елдегі қоғамдық келісімді сақтауға ҚХА-мен бірге мемлекеттік органдар да нақты жауапкершілік арқалайды. Айтқандай, Президенттің бес халықтық реформасын жүзеге асыруға бағытталған «100 нақты қадам» Ұлт жоспарын заңнамалық қолдау аясында біз, Мәжіліс депутаттары 16 қыркүйекте «Қазақстан халқы Ассамблеясы туралы» қолданыстағы Заңға өзгерістер мен толықтырулар енгізетін жаңа заң жобасын мақұлдадық. Оған сәйкес, Ассамблея бұрынғыдай тек этносаралық және дінаралық қатынастарға ғана емес, тұтастай алғанда, қоғамдық келісімді сақтауға бар күш-жігерін бағыттауы қажет. Тиісінше, ҚХА-ның қоғамдық келісімді сақтаудағы жауапкершілігі бекітілді.
– Елбасының «Мәңгілік Ел» идеясын жүзеге асыру мақсатында әсіресе, қандай шаралар атқарылғаны жөн деп ойлайсыз? Қазақстан халқы Ассамблеясының осы бағыттарда атқарып жүрген жұмыстарына қатыстыңыз ба?
– Қазақстан халқы Ассамблеясының биылғы ұйымдастырған басты шараларының бірі – «Мәңгілік Ел – болашағы біртұтас ел» тақырыбы арқау болған жуырдағы Қазақстан патриоттарының республикалық форумы болса керек. Еліміздің әр өңірінен 2 мыңдай делегат – өз ісінің үздігі саналатын дәрігерлер, әскерилер, өндіріс жұмысшылары, ғалымдар, ауыл шаруашылығы қызметкерлері, белгілі қоғам қайраткерлері, спортшылар, мәдениет майталмандары, жас көшбасшылар, сондай-ақ, қоғамдық ұйымдар мен этномәдени бірлестіктер жетекшілері, яғни нағыз патриоттар шақырылған бұл беделді форумға мен де қатысып, сөз сөйледім.
Жалпы, «Нұр Отан» партия-
сының және Қазақстан халқы Ассамблеясының «Мәңгілік Ел» идеясын насихаттайтын патриоттық іс-шараларына қатысуды өзіме парыз санаймын.
Ассамблеямен де тығыз байланыстамыз. Бұл ретте арнайы депутаттық сауалдар да жарияладым. Мысалы, сайлаушылармен кездесу аясында Қазақстан халқы Ассамблеясының жанындағы Аналар кеңесі мүшелерімен жүздескен едім. ҚХА Аналар кеңесінің мақсаты заманауи отбасындағы тәрбиеге байланысты мәселелерді көтеру, балаларды отаншылдыққа баулу бағытындағы этностық дәстүрді насихаттау болып табылады.
Мен Қазақстан халқы Ассамблеясының «Мың бала» жобасы аясындағы патриоттық форумына да қатысқан едім. Бір атап өтер жайт, Ассамблеяның осы жобасы арқасында өзге ұлт өкілдерінің мемлекеттік тілді меңгеруге деген құштарлығы артты. Атап айтқанда, жоба арқасында қазақ тілін еркін меңгерген өзге этнос өкілдерінің қатары тек бір жылда 20 мыңға жуық көбейген. Бұл жаңадан қосылғандары ғана! Шынында, мемлекеттік тілді көптеген қандастарымыздан артық білмесе, кем білмейтін өзге ұлт өкілдерінің саны қазір көп.
Ассамблеяның әр облыстағы 2 мыңнан астам мүшесі мемлекеттік тілде сөйлейді. Патриоттық форум барысында қаншама өзге этнос ұландары қазақ тілінде сөйлеп, әр сөзінің астарынан нәр, әр сөйлемінің астарынан жауһар төгілтіп, көңілді бір марқайтты. Ұйымдастырушылар мінберге мені шақырғанда, осы сүйсінісімді жасырмай айттым.
Содан кейін ана тілін жатсынып жүрген өз жастарымызға қайырылдым: «Көрмейсіздер ме, қазақ тілі қандай? Мейірді қандыратын, жүрек отын жандыратын, тереңдігімен өшпестей әсер қалдыратын тіл! Елбасы айтқандай, «Ана тіліміз бізді ғасырдан ғасырға, заманнан заманға аман жетелеген бірден-бір арымыз да, нарымыз да. Дауға салса, алмастай қиған, сезімге салса, қырандай қалқыған, ойға салса, қорғасындай балқыған, өмірдің кез келген орайында әрі қару, әрі қалқан, әрі көне, әрі мәңгі жас, отты да ойнақы Ана тілінен артық қазақ үшін бұл дүниеде қымбат не бар екен?».
Бұтағы жоқ қонатын, шалдыққанда, талып кеп.
Үміті жоқ алдында, шақыратын жарық боп.
Тауға соғып маңдайын, тасқа тіліп табанын.
Отан деген бір сөзге, зар боп жүрген халық көп.
Анаңның ақ сүтін ішіп, оның тілін босағадан сығалатып қоюға кімнің қандай қақысы бар? Қазақтың тілі қайсыңа жамандық жасады? Өзге ұлттың ұландары сенің тіліңде сайрап тұр. Неге үлгі алмасқа? Бұл бізге сын! Қазақ тілі – татулықтың, бірліктің тілі. Үйренбейсіңдер ме? Мемлекеттік тілде сөйлеушілер – болашақта елдің тұтқасы, бүкіл бағыттың нұсқаушысы болатын билеушілер. Елімізге, Елбасына жақтаушы, мемлекеттік тілдің абыройын сақтаушы сендер болуларың керек!» – дедім.
Осыны айтқанда, сахнадағы неміс, орыс, түрік және басқа да этнос өкілдері көңілдері босап, жылап тұрды. Бұл – қазақ тілінің құдіреті еді.
Сұрағыңызға қатысты тағы бір айтарым, Елбасы жариялаған «Қазақстан халқы Ассамблеясының 20 жылдығына» арнап, екі тілде «Үш қырлы жебе», «Трехгранная стрела» атты кітап шығарып жатырмын. Онда Ауған соғысы кезінде әр ұлттың батыр ұландарының жасаған ерліктері сомдалады. Қан майданда, Ауғанстан даласында әртүрлі ұлттың өкілдері бір-бірімізге дос, бауыр болып күн кештік. Біз ұлт пен ұлысқа бөлінген жоқпыз, біріміз үшін бәріміз жанымызды қиюға даяр болдық, біріміз үшін бәріміз басымызды бәйгеге тіктік. Сөйтіп, ауыр тағдыр кешсек те, аман-есен Отанға оралдық. Татулық пен бірліктің ұлылығы да осында.
Қазақстандағы барлық этнос өкілдерін мемлекет құраушы қазақ ұлтының айналасында ұйыстыру қажет. Біздің әрбір қолға алған ісіміз, әрбір айтқан сөзіміз, әрбір жасаған жұмысымыз – бәрі-бәрі ұлтаралық достыққа бағытталуы керек.
Затулиннің сандырағы: Депутаттар не дейді?
Сайлау: Сарапшылар не дейді?
Қазақстан қашқындарға пана болмайды!
Путин: Ядролық қару, бұл блеф емес!
Күзде кезектен тыс Президент сайлауы өтеді
Әр баланың шотына Ұлттық қордан ақша бөлінеді
Әйелдер зейнетке 61 жаста шығады
Жазушының жалақасы бюджеттен емес, нарықтан!
Мобильді қосымшаны жүктеп алыңыз!
Сайттағы материалдарды пайдаланғанда міндетті түрде сілтеме берулеріңізді сұраймыз. Ақпараттық порталдағы авторлық және басқа да құқықтар толығымен қорғалатынын ескертеміз. Автордың жеке пікірі редакцияның көзқарасы болып саналмайды. Жарнама мен түрлі хабарландыруларға жарнама беруші жауапты.
Құрылтайшысы: «Абай-ақпарат» қазақ интернет кеңістігін дамыту қоры» қоғамдық қоры
ҚР Мәдениет және Ақпарат министрлігінде тіркеліп, №12996-ИА кәулігі берілді